แบงก์ปฏิรูปสาขานำทัชพอยต์มาใช้
กรุงศรีฯกรุงเทพ เล็งนำเข้าเทคโนโลยีใหม่ยกเครื่องบริการสาขา
7 พ.ค. 2555

กรุงศรีฯกรุงเทพ เล็งนำเข้าเทคโนโลยีใหม่ยกเครื่องบริการสาขา 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา เปิดเผยว่า ขณะนี้ธนาคารอยู่ระหว่างดำเนินการปรับปรุงงานบริการสาขา เพื่อรองรับปริมาณธุรกรรม ล่าสุดได้นำเทคโนโลยีทัชพอยต์จาก บริษัท เอฟไอเอส เข้ามาเสริมประสิทธิภาพของงานหน้าเคาน์เตอร์และระบบการให้บริการธุรกรรมการจัดการเงินสดของสาขา 
ทั้งนี้ ระบบดังกล่าวจะช่วยให้เจ้าหน้าที่ธนาคารสามารถเรียกดูข้อมูลทั้งหมดของลูกค้าที่เก็บรวบรวมไว้จากระบบประมวลผลหลักของธนาคารและระบบประมวลผลของระบบการบริหารจัดการข้อมูล 
“การลงทุนครั้งนี้จะช่วยลดต้นทุนของสาขา และทำให้ความสามารถในการทำกำไรต่อสาขาดีขึ้น” นายอาร์โนลด์ กล่าว
นายเดชา ตุลานันท์ รองประธานกรรมการบริหาร ธนาคารกรุงเทพ กล่าวว่า ธนาคารอยู่ระหว่างศึกษาเทคโนโลยีใหม่จากบริษัทเทคโนโยลีชั้นนำหลายแห่ง รวมทั้งระบบทัชพอยต์ เพื่อปรับปรุงการให้บริการลูกค้ารายย่อยผ่านสาขาของธนาคารให้สะดวกสบายและรวดเร็วขึ้น และสามารถรองรับการแข่งขันของธุรกิจธนาคารที่รุนแรง